|  |  |
| --- | --- |
| **[Adressaat]** |  |

17.03.2025

**SELGITUSKIRI**

Käesolevaga peame vajalikuks Teid kui Strobil OÜ, registrikood 17116422, koostööpartnerit teavitada sellest, et Marko Põldsam ja Anneli Põldsam lepinguline esindaja Mihkel Gaver on esitanud 10.03.2025 Surrestik OÜ’le (endise ärinimega Bristol Trust OÜ), registrikood 11699990, pankrotihoiatuse. Strobil OÜ on tekkinud Bristol Trust OÜ’st jagunemise tulemusena.

Pankrotihoiatuse aluseks on Marko Põldsam ja Anneli Põldsam väidetel Surrestik OÜ’ga kehtinud töösuhetest ja sõiduki üürisuhtest tulenevad rahalised nõuded. Surrestik OÜ esitatud nõudeid ei tunnista. Pankrotihoiatuse aluseks on tervikuna sama nõue, mille üle on Marko Põldsam ja Anneli Põldsam ning Surrestik OÜ vahel Harju Maakohtus pooleli kohtumenetlus. Nii esitasid hagejad 05.02.2022 Surrestik OÜ vastu Harju Maakohtule hagi, millele Surrestik OÜ on vaielnud põhjendatult vastu ning milliseid nõudeid ei ole hagejad suutnud ca kolme aasta vältel kohtule usutavaks teha.

Kuna maakohtus on lubanud asjas teha kohtuotsuse 31.03.2025, millega on ülimalt tõenäoline, et hagi jääb rahuldamata, on hagejate lepinguline esindaja otsustanud Ants Põldsami ja Surrestik OÜ survestamise eesmärgil esitada sama nõude osas Surrestik OÜ’le pankrotihoiatuse. Asjaolu, et tegemist on üksnes survestamise ja kahju tekitamise eesmärgil esitatud pankrotihoiatusega ilmestab ka asjaolu, et pankrotihoiatus on edastatud koheselt teadmiseks ka meediale.

Kinnitame, et Surrestik OÜ vaidleb esitatud pankrotihoiatusele vastu ning võtab ka kasutusele vajalikud meetmed äriühingut ja sellega seotud isikuid kahjustava tegevuse lõpetamiseks. Ühtlasi teatame, et Strobil OÜ vastu nõudeid esitatud ei ole ja Strobil OÜ äritegevust eeltoodu ei mõjuta.

Kui teil tekib siiski eeltoodu pinnalt täiendavaid küsimusi või esitatud selgitused on ebapiisavad, palun andke sellest teada.

Lugupidamisega

*[allkirjastatud digitaalselt]*

Jüri Niitepõld

Strobil OÜ

*[allkirjastatud digitaalselt]*

Ants Põldsam

Surrestik OÜ